FI Euroopan unionin virallinen lehti C 271/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 271/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FASOLA KORCZYŃSKA”

EY-N:o: PL-PGI-0005-0613-07.06.2007

SMM ( X ) SAN ( )

1. Nimi:

”Fasola korczyńska”

2. Jäsenvaltio tai kolmas maa:

Puola

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Nimikkeellä ”fasola korczyńska” saa myydä ainoastaan paikalliseen kasvipopulaatioon kuuluvien, Jaś Karłowy -nimellä tunnettujen ruusupapujen (Phaseolus coccineus) ihmisravinnoksi tarkoitettuja kuivattuja siemeniä.

Fyysiset ominaisuudet

— terveille pavuille ominainen valkoinen väri,

— papujen suuri tai hyvin suuri koko: pituus vähintään 18 mm ja leveys 10 mm; 100 grammaan menee 60–90 papua,

— hyvin ohut kuori,

— luonnollinen, pavuille ominainen tuoksu, ei homeen tai käymisen hajua eikä muitakaan vieraita hajuja,

— papujen on oltava puhtaita, kokonaisia, terveitä, kypsiä, hyvin muodostuneita ja kuivia, mutta ei kuivettuneita, eikä niissä saa olla epäpuhtauksia, hyönteisten tekemiä reikiä, vaarallisia tauteja eikä mitään merkkejä pilaantumisesta tai lämpötilan aiheuttamasta kasvusta.

Kemialliset ominaisuudet

— kosteuspitoisuus – enintään 18 %,

— valkuaisainepitoisuus – vähintään 22 %.

Aistinvaraiset ja kulinaariset ominaisuudet

— erittäin hienostunut, mieto maku, jossa ei ole lainkaan kitkeryyttä,

— keittoaika enintään 40 minuuttia,

— pavut eivät hajoa keitettäessä eivätkä ole koostumukseltaan jauhoisia.

Papuihin ennen pakkaamista sovellettavat vähimmäisvaatimukset

a) rikkoutuneita papuja (siemenen puolikkaita) alle 0,1 %,

b) kuivettuneita papuja alle 0,1 %,

c) vierasaineita alle 0,05 % (multaa enintään 0,02 %),

d) pilaantuneita ja homehtuneita papuja enintään 0,2 %,

e) epätasaisen värisiä papuja enintään 0,6 %.

Papuja, jotka eivät täytä kaikkia vaatimuksia, saa kuitenkin olla yhteensä enintään 1,05 prosenttia kokonaispainosta.

3.3 Raaka-aineet (ainoastaan jalostetut tuotteet):

—

3.4 Rehut (ainoastaan silloin, kun on kyseessä eläinperäinen tuote):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

”Fasola korczyńska” -papujen kaikkien tuotantovaiheiden on tapahduttava 4 kohdassa tarkoitetulla maantieteellisellä alueella. Viljelmien tulee sijaita luokkiin I, II tai III kuuluvilla maannostyypeillä, joilla menestyvät vehnä ja juurikas. Esikasvina ei saa viljellä hernekasveja eikä heinää. Taimet on istutettava vähintään 25 cm:n päähän toisistaan. Rivinvälien on oltava vähintään 55 cm. Viljelyssä saa käyttää vain kasvinsuojelulaitoksen (Instytut Ochrony Roślin) hyväksymiä kemiallisia aineita. Sato korjataan leikkaamalla koko kasvi. Tämän jälkeen kasvit kuivatetaan puisissa telineissä (krosen). Nämä ovat avonaisia puukehikoita, joita viljelijät rakentavat itse yksilöidyllä maantieteellisellä alueella. Kuivatuksen on tapahduttava luonnollisesti, hyvin ilmastoidussa paikassa ulkoilmassa. Kuivatusaika riippuu kunakin vuonna vallitsevista sääolosuhteista. Sopiva puintiajankohta määräytyy paikallisten tuottajien osaamisen ja kokemuksen perusteella. Kuivatut pavut irrotetaan muista kasvinosista erityisellä puimurilla, jonka siivilöissä on sopivankokoiset aukot. Tämän jälkeen pavut lajitellaan käsin, jotta niiden seasta saadaan poistetuksi vahingoittuneet ja epämuodostuneet pavut. Yhdeltä viljelyhehtaarilta saa korjata enintään kaksi tonnia papuja. Puhdistettuja papuja voidaan kuivattaa vielä lisää. Papuja on säilytettävä puhtaassa, kuivassa, hyvin ilmastoidussa tilassa, jossa ei ole tuholaisia eikä vieraita hajuja.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityissäännöt:

—

4. Määritetty maantieteellinen alue:

”Fasola korczyńska” -papuja voidaan tuottaa seuraavien Świętokrzyskien voivodikuntaan kuuluvien kuntien alueella: Nowy Korczyn, Wiślica, Solec Zdrój, Pacanów (Buskon piirikunta) ja Opatowiec (Kazimierzin piirikunta).

5. Yhteys maantieteelliseen alkuperään:

5.1 Maantieteellisen alueen erityisyys:

”Fasola korczyńska” -papujen tuotantoalue sijaitsee Niecka Nidziańskan suuralueen eteläosassa ja Veikselin alangolla. Alue sijaitsee Nidajoen laaksossa ja ulottuu etelässä Nidajoen ja Veikselin yhtymäkohtaan.

Alue sijaitsee laajalla alangolla Krakovan-Częstochowan ja Kielce-Sandomierzin ylänköjen välissä. Nämä ylängöt muodostavat luonnollisen suojamuurin, jonka ansiosta sääolosuhteet alangolla sijaitsevalla tuotantoalueella ovat leudommat kuin sitä reunustavilla ylängöillä. Kuvatulle maantieteelliselle alueelle ovat tyypillisiä yli 50 metrin suhteelliset korkeuserot. Maanpinnan muodot vaikuttavat merkittävästi alueen tuuliolosuhteisiin: vallitsevia ovat erittäin heikot tuulet, alle 5 m/s. Voimakkaita, yli 10 m/s puhaltavia tuulia esiintyy ani harvoin, yleensä talvella. Auringonpaistetta alueella saadaan keskimäärin 6 tuntia päivässä, mikä on enemmän kuin Świętokrzyskien voivodikunnan alueella yleensä. Lisäksi alueelle on tyypillistä kehittynyt kasteluverkosto, joka perustuu Veiksel- ja Nidajokiin. Myös pohjavesi on korkealla. Vuoden keskimääräinen suhteellinen ilmankosteus on tällä alueella noin 79 %. Lisäksi alueelle on tyypillistä lähialueisiin verrattuna alhainen sademäärä. Vuoden yhteenlaskettu sademäärä on alle 550 mm. Maaperän pH-arvo on keskimäärin 6,0–6,8. Kasvukauden pituus on noin 214 vuorokautta.

5.2 Tuote-eritelmä:

”Fasola korczyńska” -pavuille on ominaista ohut kuori ja merkittävät kulinaariset (suhteellisen lyhyt keittoaika, hienostunut koostumus, ei jauhomaista jälkimakua) ja aistinvaraiset (selvästi tuntuva makeus) ominaisuudet.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Fasola korczyńska” -papujen ainutlaatuisuus johtuu 4 kohdassa kuvattuun maantieteelliseen alueeseen liittyvistä erityisistä tekijöistä ja tuotteen maineesta. Edellä 5.1 kohdassa kuvatut luonnonoloihin liittyvät tekijät, erityisesti leudot tuulet, runsas auringonvalo, suhteellisen alhainen sademäärä ja happamuudeltaan lähes neutraali maaperä luovat papujen viljelylle suotuisat olosuhteet. Kun tähän lisätään tuottajien osaaminen eli papujen kuivatus erityisillä telineillä ja ihanteellisen puintiajankohdan määrittäminen, tuloksena on lopputuote, jolla on 5.2 kohdassa kuvatut ominaisuudet. Paikallisten tuottajien osaaminen, erityisesti papukasvien kuivatus ulkoilmassa tätä varten rakennettavilla erityisillä telineillä (krosen), joissa kasvien eri osat saavat kuivua perusteellisesti, ja kuivatusaikana vallitsevat sääolosuhteet, erityisesti runsas auringonvalo, vähäinen sademäärä ja suotuisat tuulet, luovat yhdessä edellytykset sille, että lopputuote on korkealaatuinen, mitä ilmentää erityisesti ”fasola korczyńska” -papujen ohutkuorisuus.

”Fasola korczyńska” -papujen korkeasta laadusta kertovat erityisesti aistinvaraiset tutkimukset, joiden perusteella nämä pavut erottuvat muilla maantieteellisillä alueilla kasvatetuista pavuista makunsa ja tuoksunsa, rakenteensa ja koostumuksensa sekä suhteellisen lyhyen keittoaikansa vuoksi. Lisäksi kuvatulla maantieteellisellä alueella on kehitetty erityisiä taitoja, muun muassa erityisiä viljelyyn ja sadonkorjuuseen liittyviä menetelmiä (kylväminen tapahtuu ennen 8:tta päivää toukokuuta ja sadonkorjuun yhteydessä kasvit kuivatetaan erityisillä telineillä).

”Fasola korczyńska” -papujen viljelyllä on kuvatulla maantieteellisellä alueella hyvin pitkät perinteet. Nowy Korczynin seudulla papujenviljelyn kehitys liittyy Nidajoen tulviin 1950-luvun lopulla. Tulvat tuhosivat tuolloin muiden viljelykasvien sadon. Tulva-alueilla ryhdyttiin viljelemään papuja. Suosituimmaksi nousi ruusupapulajike Jaś Karłowy. Olosuhteet olivat tämän lajikkeen viljelylle erityisen suotuisat, ja seudulta saatiinkin niin hienoja, edellä kuvatun tuote-eritelmän mukaisia papuja, että niitä alettiin kutsua ”Korczynin pavuiksi” (fasola korcyńska). Tuotantoalueen maantieteellisen määrittelyn tarkoituksena oli korostaa papujen erityisen korkeaa laatua. Lajiketta viljellään alueella edelleen erityisen runsaasti. Vuonna 1999 Jaś Karłowy -lajikkeen viljelyala koko maassa oli noin 2 500 hehtaaria, joista 2 375 ha (eli 95 % koko viljelyalasta) 4 kohdassa kuvatulla maantieteellisellä alueella.

1960- ja 1970-luvulta on myös peräisin monia asiakirjoja, joissa kerrotaan ”fasola korczyńska” -papujen viljelystä tällä seudulla sekä niiden myyntiä ja toiminnan rahoittamista ja vakuuttamista koskevista säännöistä. Asiakirjat osoittavat, että papujen tuotanto tällä alueella oli järjestäytynyttä ja kehittynyttä.

”Fasola korczyńska” -papujen maineesta kertoo myös se, että niitä myydään menestyksekkäästi myös ulkomailla. Alueen suurimpiin ”fasola korczyńska” -papuja myyviin yrityksiin kuuluvan yrityksen vienti oli vuosina 1994–2006 noin 250–500 tonnia vuodessa. ”Fasola korczyńska” -papujen laadusta kertoo myös se, että niistä saadaan keskimäärin 30 % parempi hinta kuin saman lajikkeen pavuista, jotka on kasvatettu 4 kohdassa kuvatun maantieteellisen alueen ulkopuolella.

”Fasola korczyńska” -papujen maineesta ja niiden alueellisesta merkityksestä kertovat myös lukuisat lehtiartikkelit, esimerkiksi Tygodnik Ponidzia -viikkolehdessä julkaistut artikkelit ”Najlepszy świętokrzyski produkt regionalny”, ”Potem ćmaga” ja ”Mamy patent na fasolę” sekä kahden viikon välein ilmestyvässä Agro Serwis -aikakauslehdessä vuonna 2007 julkaistu artikkeli ”Polskie smaki na Praskiej Giełdzie po raz trzeci”. ”Fasola korczyńska” -pavut mainitaan myös näytelmässä Szopki po Parchocku, jota lapsinäyttelijät esittivät tammikuussa 1991.

”Fasola korczyńska” -papujen kasvavaa suosiota ovat edistäneet papujen laadukkuus, hienostunut maku ja erinomaiset viljelyolosuhteet. Tuotteen suosiosta ja maineesta ovat osoituksena sille myönnetyt erilaiset palkinnot, muun muassa ensimmäinen Perła-palkinto vuoden 2004 Puolan ruokaperinnekilpailussa.

Eritelmän julkaisuviite:

(Asetuksen (EY) N:o 510/2006 5 artiklan 7 kohta)

http://www.minrol.gov.pl/DesktopDefault.aspx?TabOrgId=1620&LangId=0